Lars Løkke Rasmussen (V), 2003-11-19:
Det er penge, som jeg i øvrigt går ud fra - uagtet jeg kan forstå, at penge afsat på finansloven øjensynligt har en større valør - at vi er enige om sådan set rækker krone for krone.
Jeg er i hvert fald ikke bekendt med, at en købekraft på en krone, der er afsat på finansloven, er større end købekraften på en krone, der er afsat via satspuljen.
Derfor vil jeg sådan set ikke gå ind i den lidt underlige polemik om, hvorvidt pengene nu skal afsættes det ene eller det andet sted, men blot pege på, hvad flere jo også har været inde på, bl.a. fru Birthe Skaarup og fru Else Theill Sørensen, at aborthandlingsplanen jo ikke står alene, men skal ses i kombination med den indsats, der i øvrigt gøres i andet regi.
Lad mig nævne de aktiviteter, der finder sted under Center For Forebyggelse, som jo er et center, der støttes via »rigtige« finanslovpenge, og hvor der bl.a. udføres oplysningsvirksomhed til forebyggelse af hiv og andre seksuelt overførbare sygdomme, som sådan set har, kan man sige, den samme effekt.
Eller lad mig nævne, hvilket fru Else Theill Sørensen jo også påpegede, de midler, der er afsat i regi af Ministeriet for Flygtninge, Indvandrere og Integration, og som bl.a. udmøntes via Sundhedsstyrelsen i initiativer og oplysningsindsatser, der er målrettet specielt flygtninge og indvandrere.
Endelig kunne man jo nævne den konto på finansloven, der er målrettet sundhedsfremme og sygdomsforebyggelse i al almindelighed, hvorfra vi jo bl.a. yder støtte til foreningen Sex og Samfund, Ungdomsringen, Seksualisterne og en række andre initiativer, som sådan set har det samme sigte. Dette er blot for måske at gøre op med den myte, der ellers i nogle ordførertaler var ved at brede sig om, at hele den danske indsats i forhold til at sikre seksualoplysning og dermed også undgå uønsket graviditet og provokerede aborter alene er knyttet op på handlingsplanen her.
Så kunne jeg godt have lyst til at sige, at det jo er rørende at høre den megen tale om de enlige forsørgere.
Man kan så ærgre sig over, at det ikke lykkedes i de forhandlinger, der har været omkring SU'en - jeg nævner det kun i en parentes, for det ligger jo langt ud over mit ressort - at formå kredsen af SU-partier til at se perspektivet i at dreje SU-midlerne, indskudt i en yderligere parentes, som set i et global perspektiv er på det højeste niveau overhovedet, på en sådan måde, at man i særlig grad kunne understøtte f.eks. enlige forsørgere blandt SU-modtagerne.
Men det var som sagt kun en parentes.
Jeg synes, vi har haft en god og åben debat, som jo understreger, at vi alle sammen kerer os om området, og at vi alle sammen har den fælles ambition, at vi ikke skal have en eneste provokeret abort mere and absolut nødvendigt, og at der derfor fortsat er et stort stykke arbejde, der skal gøres, ikke mindst i forhold til de grupper i vort samfund, som har en afvigende høj abortfrekvens.
Jeg er også glad for, at ordførerne i almindelighed har markeret opbakning til den fri abort og i øvrigt også har været enige med mig i det, jeg sagde i mit første indlæg, nemlig at vi faktisk her har et instrument, hvor det er et generelt indtryk, at de danske kvinder bruger det med stor omtanke.
Så jeg vil gerne takke for debatten, og jeg glæder mig til, at vi i fællesskab kan udmønte de ressourcer, der nu er afsat, og dermed efterleve den vedtagelse, som der er lagt op til at vi kan vedtage i morgen.